SKRIFTLIG FORESPØRGSEL E-0581/01

af Salvador Garriga Polledo (PPE-DE) til Kommissionen

(1. marts 2001)

Om: Det europæiske sprogår og mobilitet for sproglærere

I dette sprogår, som Den Europæiske Union har indført, er der planlagt iværksættelse af 43 udvalgte projekter, hvilket indebærer et tilskud på ca. 17 millioner euro fra Kommissionen.

Af alle de projekter, der kan iværksættes, vurderes det, at der gives størst præference til projekter vedrørende sproglæreres mobilitet, der giver sproglærere mulighed for at rejse til andre fællesskabslande og give sprogundervisning under forskellige former.

Kan Kommissionen oplyse, hvilke af de udvalgte projekter der har til formål at øge sproglæreres mobilitet i de forskellige lande i Den Europæiske Union, og på hvilken måde Kommissionen vil fremme både en forøgelse af antallet af sproglærere og deres mobilitet, således at de kan rejse over hele Fællesskabets territorium og give sprogundervisning?

Svar afgivet på Kommissionens vegne af Viviane Reding

(15. maj 2001)

Der blev under den første udvælgelsesrunde for projekter, som finansieres under Det Europæiske Sprogår 2001, udvalgt treogfyrre projekter med en samlet støtte på 1,7 (og ikke 17) millioner euro. Der vil blive finansieret flere projekter i anden udvælgelsesrunde.

Det er Det Europæiske Sprogårs mål at skabe større bevidsthed om den sproglige mangfoldigheds værdi, at anspore til flersprogethed og livslang indlæring af sprog og at formidle information om dette område. Disse mål afspejles i de aktionsområder for forslag, som er fastlagt i forslagsindkaldelsen til Det Europæiske År(1). Desuden er formålet med den disponible finansiering under Det Europæiske Sprogår at supplere og ikke at gentage finansiering, hvor der allerede er finansielle midler til rådighed under andre aktioner og programmer. Det ville derfor ikke have været passende at støtte læreres mobilitet, som allerede finansieres på anden vis.

Siden 1990 har Kommissionen specielt investeret betydelige beløb i sproglæreres uddannelse og mobilitet via Lingua- og Socrates-programmerne. Det er hovedsagelig sket på tre måder:

- ved at opmuntre læreruddannelsesinstitutionerne til at indgå partnerskaber på tværs af Europa for at fremstille kvalitetsprægede læreruddannelsesmaterialer og kurser; siden 1991 er der brugt næsten 22 millioner euro på medfinansiering af disse projekter;

- ved at give støtte til individuelle lærere for at sætte dem i stand til at følge et uddannelseskursus i udlandet under beskæftigelsesforløbet; mellem 1991 og 1999 modtog i alt 53 600 sproglærere en gennemsnitlig støtte på 1 000 euro hver; og

- ved at støtte undervisningsassistentstillinger i udlandet for fremtidige sproglærere; mellem 1996 og 1999 blev der afsat 13,2 millioner euro til denne aktion, og over 2 800 fremtidige sproglærere havde undervisningsassistentstillinger under Lingua-programmet.

Der findes yderligere oplysninger på alle elleve fællesskabssprog på Kommissionens websted Sprog på adressen http://europa.eu.int/comm/education/languages/da/index.html

Derudover støtter Leonardo da Vinci-programmet udvekslinger på én til seks uger mellem erhvervslivet på den ene side og sprogorienterede erhvervsuddannelsesinstitutioner på den anden side til gavn for uddannere og vejledere i sprog.

Sokrates-programmets Arion-aktion sætter uddannelsesspecialister i stand til at rejse til udlandet for at studere andre landes uddannelsessystemer og strategier for generelle spørgsmål. I 2000-2001 programsattes 15 Arion-studierejser henvendt til omkring 180 uddannelsesspecialister og beslutningstagere. Der finder et lignende antal arrangementer sted i 2001-2002.

(1) GD EAC 66/00.